C 323/106
HU
Az Európai Unió Hivatalos Lapja
2022.8.26.
5.12.
Az EGSZB úgy véli, hogy jó ötlet egy az energiaágazat metánkibocsátásának korlátozására vagy csökkentésére szolgáló uniós keret.
Gondoskodni kell arról, hogy a gázágazatra vonatkozó nyomonkövetési kötelezettségek megvalósíthatók legyenek, például a kibocsátási adatok mérése, jelentése és hitelesítése során.
Ez magában foglalja a létesítmények ellenőrzésére szolgáló határidők megfelelő kitűzését, tekintettel azok műszaki állapotára és korára.
Figyelembe kell venni a kibocsátás csökkentésére irányuló, már létező iparági kezdeményezéseket (az olaj- és gáziparból származó metánkibocsátással foglalkozó partnerség, az OGMP), valamint a nemzetközi együttműködés fokozásának szükségességét olyan kezdeményezések keretében, mint a metánra vonatkozó globális kötelezettségvállalás és a Tiszta Levegő Koalíció. 5.13.
A fosszilis eredetű metánkibocsátásra vonatkozó adatok nagy része nem áll rendelkezésre.
Az EGSZB üdvözli a nyomon követésre, jelentésre és ellenőrzésre vonatkozó javaslatokat, különösen a gázvezetékek szivárgásainak megelőzése terén való alkalmazás tekintetében.
Egyszerűsíteni kell és előtérbe kell helyezni az olyan kezdeményezéseket, mint a nemzetközi metánkibocsátási megfigyelőközpont (IMEO), és az ilyen szivárgások felderítésére szolgáló műholdas technológiák használatát.
Az indokolatlan lefúvatást és fáklyázást be kell tiltani az Unióban.
Ez alól csak vészhelyzetek és a biztonsággal kapcsolatos helyzetek esetén lehet kivételt tenni.
A biometánnal kapcsolatban már több uniós tagállam is vezetett be műszaki és szabályozási nyomonkövetési és megelőzési intézkedéseket.
Ez segíthet a fosszilis kitermelés során keletkező metánkibocsátás felmérésében. 5.14.
Az EGSZB tisztában van azzal, hogy a metánszivárgás legnagyobb része az Unión kívül történik, ezért szükséges a gázimportra vonatkozó metánkibocsátási behozatali normák bevezetése és alkalmazása.
Egy ilyen behozatali normának meg kell határoznia az elfogadható upstream kibocsátások referenciaértékét.
Ezt a behozatali normát már e rendelet keretében ki kell dolgozni.
Meg kell fontolni továbbá az upstream metánkibocsátás bevonását a szén-dioxid-árazási rendszerbe. 5.15.
A metánkibocsátás csökkentésére irányuló javaslat az energiaágazatra helyezi a hangsúlyt.
Az EGSZB ismételten hangsúlyozza a mezőgazdaságból származó metánkibocsátás jelentőségét.
Az Európai Bizottság metánstratégiájában foglaltak szerint a mezőgazdasági termelőket támogatni kell a metánkibocsátás csökkentésében.
Ennek keretében a közös agrárpolitikába be lehetne építeni egy olyan feladatkört, amely a mezőgazdasági termelők metánkibocsátás-csökkentését ösztönző intézkedéseket javasolna.
Kelt Brüsszelben, 2022. május 19-én. az Európai Gazdasági és Szociális Bizottság elnöke Christa SCHWENG